Sklep II Ips 386/95
Sodna praksa Vrhovnega sodišča, 1996-05-30

V 1. odstavku 21. člena zakona o izvršilnem postopku, - v nadaljevanju ZIP, je določeno, da se izvršba za uveljavitev denarne terjatve pravne osebe dovoljuje tudi na podlagi verodostojne listine. Iz jasne zakonske določbe tako izhaja, da je mogoče dovoliti izvršbo na podlagi verodostojne listine le za uveljavljanje denarnih terjatev pravnih oseb. Ker upnik A. M. ni oseba iz 1. odstavka 21. člena ZIP, sodišče prve stopnje njegovemu predlogu, da se zaradi izterjave njegove denarne terjatve dovoli izvršba na podlagi verodostojne listine, ne bi smelo ugoditi.

Zahtevi za varstvo zakonitosti se ugodi, sklep sodišča prve stopnje se razveljavi in zadeva vrne temu sodišču v nadaljnji postopek.

Na predlog upnika je sodišče prve stopnje dne 2.2.1995 izdalo sklep opr. št. I I 11/95, s katerim je zaradi izterjave zneska 167.541,15 SIT dovolilo izvršbo na podlagi verodostojne listine.

Proti temu sklepu je Državno tožilstvo Republike Slovenije vložilo pravočasno zahtevo za varstvo zakonitosti iz razlogov bistvene kršitve določb postopka in zmotne uporabe materialnega prava. Z izdajo sklepa o dovolitvi izvršbe je sodišče prve stopnje kršilo določilo 1. odstavka 21. člena zakona o izvršilnem postopku - ZIP in sicer tako v materialnopravnem, kot tudi procesnopravnem smislu. Na podlagi določbe 1. odstavka 21. člena ZIP namreč lahko izvršbo uveljavljajo le pravne osebe. Iz podatkov spisa in računa, ki je bil priložen predlogu za izvršbo pa izhaja, da je upnik fizična oseba. Pogoji za dovolitev izvršbe na podlagi verodostojne listine zato niso bili izpolnjeni. Zahtevi za varstvo zakonitosti naj se zato ugodi, sklep sodišča prve stopnje pa tako spremeni, da se predlog za izvršbo na podlagi verodostojne listine zavrne. Podrejeno naj se sklep sodišča prve stopnje razveljavi, zadeva pa vrne sodišču prve stopnje v novo sojenje.

Zahteva za varstvo zakonitosti je bila vročena udeležencema izvršilnega postopka, ki na zahtevo za varstvo zakonitosti nista odgovorila.

Zahteva za varstvo zakonitosti je utemeljena.

V 1. odstavku 21. člena zakona o izvršilnem postopku, Uradni list SFRJ, št. 20/78 - 27/90, v zvezi s 1. odstavkom 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije, Uradni list RS, št. 1/91-I - v nadaljevanju ZIP, je določeno, da se izvršba za uveljavitev denarne terjatve pravne osebe dovoljuje tudi na podlagi verodostojne listine. Iz jasne zakonske določbe tako izhaja, da je mogoče dovoliti izvršbo na podlagi verodostojne listine le za uveljavljanje denarnih terjatev pravnih oseb. Ker upnik A. M. ni oseba iz 1. odstavka 21. člena ZIP, sodišče prve stopnje njegovemu predlogu, da se zaradi izterjave njegove denarne terjatve dovoli izvršba na podlagi verodostojne listine, ne bi smelo ugoditi. Ker je predlogu ugodilo, je, kot to utemeljeno zatrjuje zahteva za varstvo zakonitosti, ravnalo v nasprotju z določbo 1. odstavka 21. člena ZIP. Utemeljeni zahtevi za varstvo zakonitosti je zato vrhovno sodišče ugodilo, sklep sodišča prve razveljavilo (394., 395., in 408. člen ZPP v zvezi s 14. členom ZIP), zadevo pa vrnilo sodišču prve stopnje v nadaljnji postopek.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.